《五月望夜与诸君山中再酌和仅初韵》
明代·华察

仲夏苦昼永，薰风起将夕。
圆景海上来，照此山中客。
坐令微暑消，兼使众累释。
兴至时命觞，露下复移席。
因耽水竹居，遂同鱼鸟迹。
盘游岂忘返，玩物聊取适。
台空人影疏，夜静潭气白。
参差树杪峰，历历辨咫尺。
超然悟真境，万物一虚寂。

作者简介：（1497—1574）明常州府无锡人，字子潜，号鸿山。嘉靖五年进士。累官翰林侍讲学士，掌南京翰林院。工诗，有《岩居稿》、《翰苑集》、《续传芳集》。